Kaapse brande laat 3 dood, 17 dakloos | Maroela Media
Brande in en om Kaapstad het die afgelope naweek die lewens van drie mense geëis en 17 mense sonder 'n heenkome gelaat.
Volgens Wilfred Solomons-Johannes, Kaapstad se rampbestuur-koördineerder, is Samuel Petrus de Bruyn Sondagoggend dood terwyl hy in 'n toegemaakte braai-area in Ravensmead geslaap het en 'n elektriese kortsluiting 'n brand veroorsaak het.
Norman Veldtman (39) en Fadio Hendricks (4) is ook Sondag dood nadat 'n brand in hul plakkershuis in Overcome Heights in Seawinds ontstaan het. 'n Elektriese stoof wat oorverhit het, het glo dié brand veroorsaak. Vier plakkershuise is deur die brand verwoes.
Twee huise in Matroosfontein is ook verwoes nadat 'n brand ontstaan het toe 'n 3-jarige glo met vuurhoutjies gespeel het. "Ons versoek ouers om uiters versigtig te wees en om nie kinders sonder toesig te laat nie. Kinders wat met vuurhoutjies speel, kan verwoestende brande veroorsaak wat noodlottige gevolge kan hê," het Solomons-Johannes gesê.